Valle d'Aosta

Valle d'Aosta (voak verkort noar Val d'Aosta) ofte ip z'n Vlams d'Aosta-Valleye, es 'n ottonome regio in't nôordwestn van Itoalië mè en ippervlak van 3260,9 vierkante kilomèiters en apeupri 125.000 inweuners. 't Es domee de klêenste regio van Itoalië, ozowel in ippervlakte ols in inweunertal. De regio es ton ôok vrêe bergachtig en ligt temidd'n d'Alpn. D'n ôofdstad es Aosta.

Valle d'Aosta grenst in't ôostn en zuud'n an de regio Piëmonte. O de westkantn ligg'n de Fransche departement'n Savoie en Haute-Savoie en o de nôordkant ligt 't Zwitsersche kantong Wallis.

 Toaln 
In de regio van d'Aosta-Valleye zyn der twêe officiële toaln: 't Italioans en 't Frans, mo teffrente mienschn koutn der ôok nog 't Valdostoans (ofte Valdôtain), wa en dialekt es van't Arpitoans ofte Franco-Provençoals. Apeupri d'n elft van de bevolkienge kunt olledrie de toaln klappn. Mêer o de schreevn van de regio kun je der oltemets ôok de dialektn van d'oumliggende streekn ôorn, zynde 't Walserduuts o de nôordôostnkantn dichte by Wallis en 't Piëmontees o de zuud- en zuudôostkantn dichte by Piëmonte.

De noame van de regio wierd in de lokoale toaln ezo uutgespookn:

 Frans: Vallée d'Aoste ofte Val d'Aoste
 Arpitoans: Val d'Outa
 Walserduuts: Augschtalann ofte Ougstalland
 Piëmontees: Val d'Osta

 Administratieve indêelienge 
Deurda Valle d'Aosta zo klêene en lêegbevolkt es, es ze nie vodder ounderverdêeld in provinsjes lyk ol d'and're Italioansche regioots en es de regio in zyn gehêelte ôok e provinsje.

Provinsje  OfkortiengeOofdstad  Belangryke plekk'n Valle d'Aosta  AO  Aosta Sarre, Châtillon